TFEX เผยยอดซื้อขายต้นปีร้อนแรงพุ่ง74%
TFEX แนะใช้ฟิวเจอร์ส ออปชั่น ปรับพอร์ตรับภาวะตลาดหุ้นร้อนแรงเพื่อสร้างผลตอบแทน
27 มี.ค. 2556

TFEX แนะใช้ฟิวเจอร์ส ออปชั่น ปรับพอร์ตรับภาวะตลาดหุ้นร้อนแรงเพื่อสร้างผลตอบแทน
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX  เปิดเผยว่า ปัจจุบัน TFEX ได้รับความสนใจจากผู้ลงทุนเพิ่มมากขึ้น เนื่องจากมีผลิตภัณฑ์ที่หลากหลายตอบโจทย์การลงทุนคลอบคลุมในทุกกลุ่มสินค้า ได้แก่ equities market, commodity market, currency market และ interest rate market โดยนับจากต้นปีจนถึงปัจจุบัน (26 มี.ค. 2556) TFEX มีปริมาณการซื้อขายเฉลี่ย 76,498 สัญญาต่อวัน เพิ่มขึ้น 74.56% จากปีก่อน โดยสินค้าที่ได้รับความนิยมสูงสุด 3 อันดับแรกคือ stock futures ซึ่งมีสัดส่วนการซื้อขายสูงถึง 53.9% ของการซื้อขายทั้งตลาด รองลงมาคือ SET50 Index Futures และ gold futures ตามลำดับ
ในปีนี้การซื้อขาย stock futures ได้รับความสนใจจากผู้ลงทุนเพิ่มขึ้นอย่างมากและได้ทำสถิตินิวไฮซื้อขายสูงสุด 139,483 สัญญา เมื่อวันที่ 22 มีนาคมที่ผ่านมา โดยนับจากต้นปี stock futures มีการซื้อขายเฉลี่ยสูงถึงวันละ 41,218 สัญญา (ข้อมูลถึงวันที่ 26 มี.ค. 56) เพิ่มขึ้นกว่า 3 เท่าจากปี 2555 ที่วันละ 8,849 สัญญา 
“ปัจจุบันผู้ลงทุนหันมาให้ความสนใจลงทุนในตลาด TFEX มากขึ้น โดยเฉพาะสินค้าประเภท SET50 Index Futures และ stock futures ที่ใช้บริหารความเสี่ยงในภาวะที่การซื้อขายหุ้นมีความร้อนแรงและมีการแกว่งตัวสูง  นอกจากนี้ TFEX ยังมีสินค้าอื่นที่หลากหลาย ดังนั้น การมีความรู้ความเข้าใจในเรื่องการซื้อขายสินค้าในตลาด TFEX จึงมีความสำคัญ เพื่อให้ผู้ลงทุนสามารถใช้ประโยชน์จากสินค้าและบริหารพอร์ตลงทุนอย่างมีประสิทธิภาพ” นางเกศรากล่าว
ทั้งนี้ จะมีการงาน “TFEX Futures Day: มหกรรมลงทุนฟิวเจอร์ส ออปชั่น” ในวันอาทิตย์ที่ 31 มีนาคม 2556 นี้ เวลา 9.30 – 17.30 น. ที่อาคารตลาดหลักทรัพย์ฯ ภายในงานผู้ลงทุนทั้งมือใหม่หรือผู้ที่ลงทุนใน TFEX อยู่แล้ว จะได้เรียนรู้และเข้าใจวิธีการลงทุนอย่างครบวงจร เพียง 3 ขั้นตอนประกอบด้วย  การทำความรู้จักการลงทุน TFEX ฉบับง่ายในวันเดียว การเข้าใจวิธีการลงทุนผ่านการเข้าร่วมฟังสัมมนาที่เน้นการวิเคราะห์ เจาะลึก เทคนิคการจับจังหวะลงทุนในสภาวะตลาดผันผวน และการพร้อมเข้าสู่การลงทุนใน TFEX อย่างมีคุณภาพ โดยมีโบรกเกอร์มืออาชีพที่มาให้บริการกว่า 13 แห่งภายในงาน 
นอกจากนี้ยังมีการเปิดตัว TFEX Station เพื่อเป็นแหล่งความรู้ และให้บริการข้อมูลการลงทุนแบบ online สำหรับผู้ที่สนใจลงทุนในตลาด TFEX ตลอด 24 ชั่วโมง